Úradný vestník L 189 , 03/07/1998 S. 0012 - 0013



Smernica Rady 98/45/ES z 24. júna 1998, ktorou sa mení a dopĺňa smernica 91/67/EHS o zdravotných podmienkach zvierat určujúcich pre umiestňovanie zvierat a produktov akvakultúry na trh RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže smernica 91/67/EHS [4] stanovila pravidlá spoločenstva, ktorými sa riadi umiestňovanie zvierat akvakultúry na trh, najmä s cieľom zabránenia šíreniu vážnych chorôb; keďže choroby uvedené v zozname III prílohy A uvedenej smernice, vrátane gyrodaktylózy, môžu mať vážne hospodárske dôsledky, ak vypuknú v regióne, ktorý bol predtým bez choroby; keďže preto je potrebné zabrániť šíreniu uvedených chorôb posilnením ustanovení, ktoré sa v súčasnosti uplatňujú; keďže je potrebné zaistiť, aby uvedenie na trh rýb z neschválenej zóny nemalo vplyv na zdravotný stav neinfikovaných fariem nachádzajúcich sa v neschválenej zóne; keďže je to možné dosiahnuť prostredníctvom certifikácie zásielok určených pre obchod vo vnútri spoločenstva; keďže je potrebné prispôsobiť určité ustanovenia, pokiaľ ide o frekvenciu inšpekcií a odber vzoriek a požiadavky na testovanie pre choroby rýb, medzinárodným normám, PRIJALA TÚTO SMERNICU Článok 1 Smernica Rady 91/67/EHS sa mení a dopĺňa takto: 1. v článku 13, odseky 1 a 2 sa nahrádzajú takto: "1. Ak sa členský štát domnieva, že sa na jeho území alebo časti územia nevyskytuje žiadna z chorôb uvedených v prílohe A, stĺpec 1 zoznamu III, predloží Komisii primerané zdôvodnenia uvádzajúce najmä: - názov choroby a predchádzajúci popis jej výskytu v tomto členskom štáte, - výsledky pozorovacieho testovania na základe sérologických, virologických, mikrobiologických alebo patologických zistení alebo identifikácie parazita, ak je to vhodné, a na skutočnosti, že choroba sa má povinne oznamovať príslušným orgánom, - obdobie, počas ktorého bolo vykonané pozorovanie, - dojednania o kontrole overujúce, či sa v príslušnej oblasti aj naďalej nevyskytuje táto choroba. Komisia definuje v súlade s postupom stanoveným v článku 26 všeobecné kritériá na zaistenie jednotného vykonania tohto odseku. 2. Komisia preskúma zdôvodnenia oznámené členským štátom a v súlade s postupom stanoveným v článku 26 definuje zóny, ktoré majú byť považované za také, v ktorých sa nevyskytujú druhy náchylné na danú chorobu a dodatočné záruky, všeobecné a osobitné, ktoré sa môžu požadovať pre uvedenie zvierat a produktov akvakultúry v týchto oblastiach. Živé ryby, mäkkýše alebo kôrovce a, ak je to vhodné, ich vajíčka a gaméty, zavedené do takýchto zón, musia byť sprevádzané dokladom o premiestňovaní, zodpovedajúcim modelu, ktorý má byť zostavený v súlade s postupom ustanoveným v článku 26, potvrdzujúcim, že vyhovujú takýmto ďalším zárukám."; 2. v článku 16 ods. 1 sa vkladá nasledujúca veta: "Okrem toho Komisia v súlade s postupom stanoveným v článku 26 zostaví vzory certifikátov, ktoré musia sprevádzať zvieratá akvakultúry, ich vajíčka a gaméty v obchode vo vnútri spoločenstva medzi neschválenými zónami, pokiaľ ide o choroby uvedené v zozname II prílohy A, a rozhodne o dojednaniach o rozšírení počítačového systému "ANIMO"; spájajúceho príslušné orgány tak, aby zahŕňal obchod s vyššie uvedenými zvieratami a produktmi."; 3. v prílohe B: a) bod I. B., prvá veta bodu 2 sa nahrádza takto: "2. všetky farmy v kontinentálnej zóne sú pod dohľadom úradných služieb. Počas dvoch rokov sa museli vykonať dve zdravotné inšpekcie ročne."; b) bod I. C., bod 2 sa nahrádza takto: "2. každá farma sa musí podrobiť dvom zdravotným inšpekciám ročne v súlade s bodom B.2, okrem fariem bez liahní, ktoré sa musia kontrolovať raz ročne. Vzorky sa však odoberú striedavo v 50 % rybích fariem v kontinentálnej zóne každý rok,". Článok 2 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. júla 1999. Bezodkladne o tom informujú Komisiu. Keď členské štáty prijmú tieto opatrenia uvedú v nich odkaz na túto smernicu alebo ich takýto odkaz bude sprevádzať pri príležitosti ich úradného uverejnenia. Metodiku vykonania takéhoto odkazu si ustanovia členské štáty. 2. Členské štáty oznámia Komisii text hlavných ustanovení vnútroštátneho práva, ktoré prijímajú v oblasti upravovanej touto smernicou. Článok 3 Táto smernica nadobúda účinnosť dňom jej uverejnenia v Úradnom vestníku Európskych spoločenstiev. Článok 4 Táto smernica je adresovaná členským štátom. V Luxemburgu 24. júna 1998 Za Radu predseda J. Cunningham [1] Ú. v. ES C 242, 21.8.1996, s. 9. [2] Ú. v. ES C 362, 2.12.1996, s. 314. [3] Ú. v. ES C 56, 24.2.1997, s. 28. [4] Ú. v. ES L 46, 19.2.1991, s. 1. Smernica naposledy zmenená a doplnená smernicou 97/79/ES (Ú. v. ES 24, 30.1.1998, s. 31). --------------------------------------------------